./data/phi0474/phi027/phi0474.phi027.perseus-lat2.xml
M. Tullius Cicero
Pompeium domum suam compulistis  neque enim me stante et manente in urbis vigilia neque resistente Cn  Pompeio, omnium gentium victore, umquam se illi rem publicam delere posse duxerunt  A me quidem etiam poenas expetistis quibus coniuratorum manis mortuorum expiaretis; omne odium inclusum nefariis sensibus impiorum in me profudistis  quorum ego furori nisi cessissem, in Catilinae busto vobis ducibus mactatus essem  quod autem maius indicium exspectatis nihil inter vos et Catilinam interfuisse quam quod eandem illam manum ex intermortuis Catilinae reliquiis concitastis, quod omnis undique perditos conlegistis, quod in me carcerem effudistis, quod coniuratos armastis, quod eorum ferro ac furori meum corpus atque omnium bonorum vitam obicere voluistis?